### Resumé

En privat bygherre har anmodet om at få udarbejdet en ny lokalplan for [adresse], Jelling til boligformål. Lokalplanområdet ligger centralt i Jelling, øst for [adresse] og nord for Louise Thomsen, og er i dag en landbrugsejendom. Lokalplanen giver mulighed for at opføre tæt-lav boligbebyggelse som dobbelthuse og rækkehuse. I området kan opføres højst 30 boliger i én etage.

### Sagsfremstilling

![Kort over lokalplanområdet](data:image/jpeg;base64...)

*Figur 1: Kort over lokalplanområdet*

![](data:image/jpeg;base64...)
*Figur 2: Kortbilag 3 Fremtidige forhold*

![Illustrationsplan](data:image/jpeg;base64...)
*Figur 3: Kortbilag 4 Illustrationsplan*

##### Planens historik

Teknisk Udvalg besluttede på mødet 13. august 2024, pkt. nr. 156, at igangsætte udarbejdelse af lokalplan nr. 1424 Boligområde ved [adresse] og Louise Thomsen, Jelling, med den bemærkning at der er fokus på placeringen i Jelling, og hvordan byggeriet fremstår mod [adresse], herunder arkitektur og beplantning, og at udvalget ønskede at se projektet igen.

Teknisk Udvalg besluttede på mødet 14. januar 2025, pkt. nr. 2, at fortsætte det videre arbejde med udarbejdelse af forslag til lokalplan nr. 1424.

##### Lokalplanens indhold

En privat bygherre har anmodet om at få udarbejdet en ny lokalplan for [adresse], Jelling til boligformål. Lokalplanområdet er cirka 2,7 ha og ligger centralt i Jelling, øst for [adresse] og nord for Louise Thomsen, og er i dag en landbrugsejendom.

Formålet med lokalplanen er at give mulighed for at opføre højst 30 boliger som tæt-lav boligbebyggelse. Lokalplanen udlægger derfor området til boligformål og giver mulighed for at opføre tæt-lav boligbebyggelse som rækkehuse og dobbelthuse i én etage. Dobbelthuse udføres som to boliger der sammenbygges af carport med indbyggede skure. Rækkehuse sammenbygges skiftevis i facaden og med carport. Alle boliger har symmetrisk sadeltag, og der skabes variation i bebyggelsen gennem boligernes orientering, materialer og farver.

Boligbebyggelsen udføres i gule eller brune mursten, og på én boligtype benyttes træ. Træbeklædningen går igen på carporte med indbyggede skure. Carportene rykkes frem, for at skabe forskydninger langs facaderne. Boligernes tage udføres primært i sorte tagsten, men på én boligtype benyttes ståltag. Ved alle dobbelthuse skal der være detaljering i murværket såsom et felt med et andet forband eller relieffer. Lokalplanen stiller yderligere krav til arkitekturen herunder til størrelse, placering og farve på vinduer og materialer og farver på carporte.

De fleste grunde til hver enkelt bolig kan udstykkes med en størrelse på minimum 400 m2. Dog gives mulighed for mindre grundstørrelser ned til 300 m2 ved boligrækken i det nordøstlige hjørne, under den forudsætning, at det resterende grundareal op til 400 m2 tillægges det fælles opholdsareal.

Mod [adresse] holdes en afstand på minimum 25 meter til vejmidte, for at sikre boliger og opholdsarealer i forhold til trafikstøj. Derved undgås etablering af afskærmning langs vejen.
I centrum af området er et grønt fælles opholdsareal. I den vestlige side af opholdsarealet bevares en gruppe af store eksisterende træer, dog kan det sydligste træ fældes for at muliggøre lokalplanens disponering. Midt i området kan etableres en jordhøj, som kan bidrage til et lege- og aktivitetsområde. Mod øst placeres en lavning, regnbed eller regnvandsbassin, der samtidig skal give en rekreativ værdi. Det fælles opholdsareal begrønnes med grupper af træer, buske og bed. I opholdsarealet kan opføres en bygning til fælles brug som orangeri eller drivhus. De to beplantningsbælter langs områdets nordlige og østlige afgrænsning bevares, og langs hegnene etableres stiforbindelser, som forbindes til det øvrige stisystem mod skolen i det nordøstlige hjørne. Langs Louise Thomsen samt langs de interne boligveje plantes vejtræer.

##### Vurdering af afledte konsekvenser

Der er foretaget en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik. Helhedsvurderingen viser, at lokalplanen ikke har afledte konsekvenser på de undersøgte forhold.

##### Miljøvurdering

Forslag til lokalplan nr. 1424 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

##### Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg med anvendelsesændringer eller nyudlæg.
Høringsperioden for lokalplanen fastsættes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.

##### Overtagelsespligt/Frafaldserklæring

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Klima og resiliensvurdering

Der er foretaget en bæredygtighedsvurdering af lokalplanen i forhold til planens bæredygtige potentiale. Der er målt på fem bæredygtige hovedområder: Miljø, sociokulturel og funktionel kvalitet, teknik, proces og økonomi.

Lokalplanen giver mulighed for opførelse af rækkehuse og dobbelthuse, der er en mere bæredygtig boligform end parcelhuse og som begrænser arealforbruget. Der nedrives én eksisterende landbrugsejendom, hvilket giver plads til fortætning af det eksisterende byområde og udnyttelse af eksisterende forsyningsstrukturer. Dette bidrager til en mere bæredygtig udvikling, da flere mennesker bor nær byens funktioner. Flere eksisterende træer og ældre beplantningsbælter bevares og sikres. Der stilles krav om hjemmehørende beplantning, der fremmer artsmangfoldigheden og har et begrænset plejeniveau. Lokalplanen begrænser store terrænreguleringer, hvilket begrænser jordflytning, som har et højt CO2-aftryk. Boligbebyggelse skal opføres i træ eller teglsten. Træ er et fornybart og relativt bæredygtigt materiale. Teglsten har et højt CO2-aftryk, men også en lang levetid og er vedligeholdelsesfrie, hvilket er godt for driftsøkonomien.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** udvalget anbefaler over for Byrådet, at forslag til lokalplan nr. 1424 vedtages og offentliggøres i 4 uger.

### Beslutning

Anbefalet.